J. Blanár, poslanec: (2005-09-22):
Najviac sa hovorilo o sprístupnení na internet, hovorilo sa o štátnom rozpočte, kde vznikne výdavok, ktorý nebol predpokladaný, a potom sa tu hovorilo rovnako o diskriminácii. Tak ja si dovolím zareagovať na tieto pripomienky, ktoré boli asi najviac akcentované. Nebudem hovoriť o tom, čo ste, pán kolega, hovorili, že tie poplatky už nie sú oslobodené. Nebudeme predsa porovnávať ten zákon č. 341/2005 Z. z. súdy, notári, exekútori, predsa hovoríme o úplne inej kategórii. A ten úmysel je úplne jasný. Ak hovoríme o tom, že sa to bude zneužívať, tak poďme o tom diskutovať. Ak si myslíte, že v tejto novele to nie je dostatočne riešené. To, čo my chceme, je to, že to musia byť investície, ktoré budú vo verejnom záujme. A keď ovládate túto problematiku, či už je to zákon č. 50/1976 Zb. o stavebnom konaní, tak tam je jasne napísané, čo sú to investície, čo sú to stavby vo verejnom záujme. Veď to musia schvaľovať poslanci obecného zastupiteľstva. To si len ten starosta sám len tak nevycucá z toho prsta a povie, že toto je verejný záujem. To musí byť v časti všeobecná časť, kde to musí byť zadefinované. Tu sa vôbec nemusíme obávať, že to bude zneužívať pre svojho priateľa alebo niekoho iného a bude to vyťahovať bez poplatkov. Ale ak predsa máte obavu, ja som pripravený, aby sme v druhom čítaní to vyšpecifikovali tak, aby tam nebol problém, aby sa to nedalo zneužívať. My nemôžeme predsa porovnávať právnické subjekty podnikateľov so samosprávami. Samosprávy sú v úplne inej pozícii. Predsa nedisponujú toľkými finančnými prostriedkami, ako je povedzme ten podnikateľ, ktorý má jasný zámer a vie, že sa mu to bude vracať. Predsa dnes majú obce a mestá, samosprávne kraje čo sa vysporiadať s prenesenými kompetenciami, na ktoré im prišli omnoho menšie finančné prostriedky ako predtým. A my im chceme pomôcť. My im chceme pomôcť, aby jednoducho tých finančných prostriedkov, to, čo majú, mohli využiť predovšetkým tam, kde je to potrebné. Tu nevidíme žiaden dôvod. A napokon, veď tí ľudia na tom katastri, tí zamestnanci, tie úkony tak či tak musia urobiť. Dosah na štátny rozpočet. Pán kolega, toto je naozaj vec, ktorá ma fascinuje, pretože štátny rozpočet bude trpieť 42, možno 100 miliónmi jednorazovo, ale vyriešime to systémovo. To znamená, že bude tu už vypracovaný nejaký systém, ktorý bude do budúcna fungovať. Ale čo nám to prinesie? Prinesie nám to omnoho viacej ako 105 miliónov. Prinesie to nové príležitosti do obcí, nový rozvoj a tak ďalej. A ja pevne verím, že by to mala byť jedna z tých tehličiek do tej mozaiky, ktorou chceme pomôcť, pretože neosobujeme si, samozrejme, nárok na to, že toto bude ten bum, ktorý na Slovensku nastane, ale treba to postupne zlepšovať. Čiže nebojme sa toho. Poďme diskutovať v druhom čítaní o veciach, ktoré je potrebné zlepšiť. Ak naozaj prídeme k tomu, že niečo už je v niektorom zákone riešené, a tak ako to môj kolega pán Madej vysvetlil, že je to niečo, čo je všeobecné, mohli by sme to dať do tej špeciálnej polohy, sme pripravení o tom diskutovať. Ak sú tam veci, ktoré naozaj odstránia alogickosti, tak budem veľmi rád, keď to zvážite na základe tých argumentov, ktoré som povedal a moji kolegovia, a podporili tento zákon, aby prešiel do druhého čítania, kde môžeme s ním pracovať. Ďakujem pekne za pozornosť.